Bu asarda ya'ni 'Shi Ji'da Davanning ikkita poytaxti bo'lganligi, ularning biri Ershi bo'lsa, ikkinchisi Yu (Yuchen) ekanligi tilga olinadi. Bu ikki shaharning lokalizatsiyasi masalasida olimlar o'rtasida hozirgacha ilmiy munozara va baxslar davom etadi. O'zbekiston tarixining 1950 yilda chop etilgan nashrida Davan xukmdorining qarorgoxi Gushan (Yu- chen) ni O'zgan shahri bilan taqqoslanadi, Ershini esa A.N.Bernshtamga asoslanib Andijon viloyatining Marxamat rayonida joylashgan Mingtepa deb ko'rsatiladi, O'z davrida N.Ya.Bichurin Ershi bu Qo'qon bo'lishi kerak, degan g'oyani o'rtaga tashlagan. E.Shavanna taxliliga ko'ra, Ershi shahri O'ratepa yoki Jizzax bo'lishi kerak. Ershi shahrining lokalizatsiyasi masalasida A,N,Bernshtam taxlilining tarafdorlari ko'proq. Ammo, keyingi yillarda Ershini lokalizatsiyasi masalasida A.Anorboev yangi g'oya bilan chiqib, Ershi bu Eski Axsikentdir, degan asosli xulosaga keladi. Gushan (Yu-chen) esa Davan podshosining yozgi qarorgohi sifatida Koson yodgorligi o'rnida bo'lgan, degan fikrga ko'pchillik olimlar kelgan. Mil. av.gi II asrda, ya'ni Xitoy elchisi Chjan Tsyan qadimgi Farg'onaga kelganda, u bu yurt qishloq va shaharlari obod, sug'orma dehqonchilik va xunarmandchilik xo'jaliklari yuksak darajada rivojlangan, kuchli qo'shinga ega mamlakat edi. Chjan Tsyan imperator saroyiga yuborgan hisobatida bu mamlakatni Dayyuan deb ataydi va uning aholisi juda xush muomilali, mehmondo'st, ko'ngli ochiq odamlar ekanligi, ular qishloq xo'jaligi ekinlaridan arpa, bug'doy, sholi, beda, momiq (paxta) ekib, ulardan yuqori hosil olishlarini yozadi. Dayyuanliklarda bog'dorchilik rivojlanganligi, ular uzumdan kishini kayfiyatini ko'taruvchi ichimlik tayyorlashlari, har bir xonadonning er to'lasida bir nechalab katta xumlarda bu ichimlik borligi haqida shunday yozadi: 'Dayyuanning barcha joylarida uzum vinosi tayyorlaydilar. Boy xonadonlar uni katta miqdorda tayyorlaydi, bu ichimlik xumlarda bir necha o'n yillarda ham buzilmay saqlanadi' deydi. Dayyuanliklar bog'larida uzumdan boshqa anor, badring, yong'oq va boshqa mevali daraxtlar ko'p bo'lib, Xitoy tarixchilari bu mevalarning Xitoyda poydo bo'lishini Dayyuan bilan bog'laydilar. Xitoy elchisi Dayyuanda kuchli davlat tizimi shakllanganligi, uning aholisi 60 ming oiladan (300 ming kishidan) iborat ekanligi, har bir oila mamlakat mudofaasiga bittadan, ja'mi 60 ming o'q - yoy va nayza bilan qurollangan, ot ustida kamondan o'q uzuvchi, nayza sanchguvchi mohir jangchilar ajratishi mumkinligi, davlat tepasida mahalliy aslzodalardan chiqqan xukmdor turishini yozib, ulardan ba'zi birlarini nomini xitoychaga ag'darib, Mugua, Chan Fin, Yanlyu deb ataydi. Xitoy yozma manbalariga ko'ra, xukmdorning yonida uning eng yaqin qorindoshlaridan ikkita yordamchisi bo'lgan. Xukmdor davlat ishlarini olib borishda oqsoqollar kengashiga suyangan. Oqsoqollar kengashi xukmdor bilan birgalikda davlat ahamiyatiga molik ijtimoiy, siyosiy va diniy masalalarni hal etgan. Shu bilan birga, oqsoqollar kengashi hukmdor faoliyatini muhim masalalarda nazorat qilib borgan. Demak, Oliy kengash oldida hukmdorning huquqi cheklangan edi. Ayniqsa, urush va tinchlik, diplomatik masalalarda hal etuvchi kuch va huquq oliy kengash qo'lida edi. Xitoy manbalarining xabar berishiga qaraganda, o'zga davlat va uning qo'shini bilan bo'lgan janglarda davanliklarning mag'lubiyati uchun oliy hokimiyat egasi -hukmdor oqsoqollar kengashi qarori bilan o'lim jazosiga tortilgan. O'rta Osiyoning qadimgi halqlari haqida mahalliy yozma manbalar. O'rta Osiyoda arablar bosqiniga qadar ham qadimgi yozuvlar bo'lgan. Ular asosan arxeologik izlanishlar davomida turli yillarda topilgan mahalliy aholining xorazmiy, bohtariy, sug'diy, qadimgi turkiy va 'noma'lum yozuv' deb atalmish noyob yozma yodgorliklaridir. Ular Parfiya davlatining poytaxti Eski Nisadan topilgan podsho arxivi, Tuproq qaladan topilgan qadimgi Xorazm podsholarining arxivi, Mug' qala qasridan topilgan sug'd xujjatlari, Baqtriya hududlaridan topilgan diniy, ahloqiy -falsafiy mazmundagi ibodatxona jujjatlaridir. Ulardan tashqari qadimgi samarqandliklarga tegishli Do'nxuandan topilgan oilaviy xatlar, Afrasiyobdan topilgan savdo qarz tilxati va elchilik nomalari, tangalarga yozilgan yozuvlar, 'noma'lum yozuv' sifatida bizgacha etib kelgan qadimgi turkiy yozuvlardir. Ular toshga, sopolga, charmga, yog'ochga, metalga, qog'ozga va boshqa buyumlarga bitilgan tekstlar, shaxsiy maktublar, xo'jalik, huquqiy va diplomatik xujjatlar, diniy, axloqiy - falsafiy tektlarning parchalari hamda ko'plab numizmatika materiallari, ya'ni tanga yozuvlari bo'lib, ular qisqa va juda kam bo'lishidan qatiy nazar, O'rta Osiyo xalqlari, jumladan o'zbek xalqi tarixi va madaniyatini o'rganish uchun qimmatli ma'lumotlar beradi.